Michal Handzuš

Michal Handzuš (* 11. marec 1977, Banská Bystrica) je bývalý slovenský hokejový útočník, hrával na pozícii centra. Ako člen Výkonného výboru Slovenského zväzu ľadového hokeja v r. 2022 odstúpil z funkcie, keď športový zväz odmietol vylúčiť slovenských hráčov v Kontinentálnej hokejovej lige z národnej reprezentácie v dôsledku ruskej invázie na Ukrajinu.

Klubový hokej 
Je odchovancom Banskej Bystrice. Bol draftovaný v úvodnom drafte NHL v roku 1995 klubom St. Louis Blues v 4. kole ako 101. v celkovom poradí. Prvý ročník v zámorí 1997/98 strávil vo farmárskom tíme Worcester Ice Cats, ďalší už v hlavnom tíme St. Louis Blues. V tomto klube sa stal súčasťou produktívneho slovenského útoku s Pavlom Demitrom a Ľubošom Bartečkom, ktorý bol prezývaný Slovak Line. V sezóne 2000/01 prestúpil do Phoenix Coyotes a pred ročníkom 2002/03 do Philadelphie Flyers. Počas sezóny 2004/05 (lockout v NHL) hral za HKm Zvolen v slovenskej hokejovej extralige a dostal sa s mužstvom do finále súťaže. Na sezónu 2005/06 mal platnú zmluvu s Philadelphiou Flyers, ktorá mu zaručovala ročný príjem 2,128 mil. USD. Pred ďalším ročníkom podpísal kontrakt s Chicago Blackhawks, kvôli zraneniu však odohral len osem zápasov. Pred sezónou 2007/08 podpísal štvorročný kontrakt s Los Angeles Kings za 16 miliónov USD , v klube sa stretol s krajanmi Ľubomírom Višňovským a Ladislavom Nagyom. Prvý rok v tomto klube zaznamenal len 21 bodov a podľa Fox Sports bol najhoršou investíciou letného trhu s voľnými hráčmi. V ďalšom dosiahol 18 gólov a 24 nahrávok. Potom si zahral taktiež v San Jose Sharks. 1.4.2013 bol však vymenený do tímu Chicago Blackhawks, kde hral s Mariánom Hossom. S tímom Chicaga vyhral na jar 2013 Stanley Cup, kedy jastraby porazili vo finále Boston Bruins, vedený slovenským kapitánom – Zdenom Chárom. V januári 2017 dostal trojmesačný dištanc za zákrok na Tomáša Hričinu v zápase Tipsport ligy proti HC Košice zo dňa 13. januára 2017. Michal Handzuš sa vyjadril, že nevie, či bude po skončení trestu pokračovať ešte v kariére.

Klubová štatistika

Reprezentácia 
Michal Handzuš reprezentoval Slovensko na MS 2000 (striebro), 2002 (zlato), 2005, 2009, 2011 a 2012 (striebro). Bol nominovaný na Zimné olympijské hry 2006, no napokon do Turína nepricestoval kvôli vykĺbenému ramenu. Účasť na MS 2008 odriekol kvôli chýbajúcej forme a potrebnej rekonvalescencii.
 O rok neskôr sa objavil v nominácii trénera Jána Filca na MS 2009, ktoré sa pre Slovensko skončilo len 10. miestom a Handzuš si v šiestich zápasoch pripísal štyri body za štyri asistencie. Vo februári 2010 opäť nechýbal v nominácii toho istého trénera na blížiace sa Zimné olympijské hry 2010, ktoré sa uskutočnili v kanadskom Vancouveri. Michal svojimi šiestimi bodmi v siedmich zápasoch dopomohol reprezentácii ku konečnému štvrtému miestu. V ten rok sa kvôli klubovým povinnostiam na majstrovstvách sveta nezúčastnil, to však neplatilo o tých nasledujúcich, kedy sa na domácom šampionáte v roku 2011 stretla takmer celá zlatá generácia hokejistov na čele Miroslavom Šatanom, Pavlom Demitrom či Mariánom Hossom. Púť slovenskej reprezentácie sa však skončila už v osemfinálovej skupine a Handzuš si v piatich zápasoch pripísal len dve asistencie. Všetko si však vynahradil o rok neskôr, kedy bol nominovaný trénerom Vladimírom Vůjtekom na MS 2012, ktoré sa uskutočnili v Helsinkách a Štokholme. Michal sa stal ťahúňom mužstva a skvelými výkonmi, z ktorých sú najnezabudnuteľnejšie víťazný gól vo štvrťfinále proti Kanade a asistencia pri víťaznom góle Miroslava Šatana v semifinále proti Česku, dopomohol k zisku strieborných medailí.

Reprezentačná štatistika

Referencie

Iné projekty

Externé odkazy 
 
 
 
 Michal Handzuš na stránke Philadelphia Flyers
 Michal Handzuš na eliteprospects.com

Narodenia v 1977
Žijúci ľudia
Osobnosti z Banskej Bystrice
Slovenskí hokejisti
Hráči HK Poprad
Hráči HKm Zvolen
Hráči HC Banská Bystrica
Hráči St. Louis Blues
Hráči Phoenix Coyotes
Hráči Philadelphia Flyers
Hráči Chicago Blackhawks
Hráči Los Angeles Kings
Slovenskí hokejisti draftovaní NHL
Hokejisti draftovaní klubom St. Louis Blues
Majstri sveta v ľadovom hokeji
Účastníci MS v hokeji 2000
Účastníci MS v hokeji 2002
Účastníci MS v hokeji 2005
Účastníci MS v hokeji 2009
Účastníci MS v hokeji 2011
Slovenskí hokejoví útočníci
Víťazi Stanleyho pohára